Pihabongaus

**Pihabongaus** on BirdLife Suomi ry:n vuodesta 2006 lähtien järjestämä Suomen suurin lintujentunnistustapahtuma, jossa tarkkaillaan tunnin ajan lintuja omalla pihalla tai muulla sopivalla paikalla tammikuun viimeisenä viikonloppuna. Pihabongaukseen voi osallistua kuka tahansa ja osallistumismaksua ei ole, eikä ilmoittautumista tarvita, mutta havainnot ilmoitetaan BirdLifelle. Tapahtuma on kasvanut tasaisesti vuosien aikana, ja vuonna 2022 siihen osallistui yli 25&nbsp;000 ihmistä noin 17&nbsp;500 pihalla.

## Tarkoitus

Pihabongauksen päätarkoituksena on saada ihmiset mukaan tarkkailemaan talvisia lintulaudan ja kotipihan lintuja. Samalla välitetään tietoa lintujen suojelusta ja talviruokinnasta sekä kerätään tietoa Suomen talvisesta linnustosta. Pihabongaus ei ole kilpailu, joten havaittujen lintujen määrä ei ole ratkaisevaa. Linnut tunnistetaan ja lasketaan, jonka jälkeen tulokset lähetetään BirdLife Suomelle. Tapahtumalla kerätyllä havaintoaineistolla voidaan päätellä lintukannoissa tapahtuneita muutoksia ja sitä käytetään apuna linnustonseurannassa ja tutkimuksissa.

## Tapahtumat

Pihabongaus on järjestetty Suomessa vuodesta 2006 alkaen. Tapahtumaan on osallistuttu kaikilta Suomen paikkakunnilta ja runsaslukuisimmin Uudeltamaalta, Varsinais-Suomesta ja Pirkanmaalta. Tapahtumaan ilmoitetaan vuosittain havaintoja noin 100 lintulajista ja 400&nbsp;000–800 &nbsp;000 lintuyksilöstä. Kolme useimmalla pihalla havaittua lajia ovat vuodesta toiseen talitiainen, sinitiainen ja harakka.

### 2006

Ensimmäiseen Pihabongaus tapahtumaan vuonna 2006 osallistui yli 7&nbsp;000 ihmistä, 4&nbsp;800 pihalla. Yhteensä lintuja nähtiin lähes 200&nbsp;000 yksilöä ja lajeja noin sata. Keskimäärin yhdellä pihalla nähtiin alle kymmenen lajia. Kolme useimmalla pihalla havaittua lajia olivat talitiainen (97 %), sinitiainen (83&nbsp;%) ja harakka (68 %). Kolme runsaslukuisinta lajia olivat keltasirkku 38&nbsp;000, talitiainen 35&nbsp;000 ja viherpeippo 23&nbsp;500 yksilöä. Harvinaisin lintu oli Närpiössä havaittu Siperiasta kotoisin oleva mäntysirkku.

### 2007

Tapahtuma laajeni edellisestä vuodesta ja nyt Suomen jokaisella paikkakunnalla osallistuttiin Pihabongaukseen. Yli 12&nbsp;000 ihmistä tarkkaili lintuja noin 8&nbsp;500 pihalla. Yhteensä lintuja nähtiin 467&nbsp;000 yksilöä ja lajeja 97. Yhdellä pihalla nähtiin keskimäärin 8 lajia ja 55 yksilöä. Kolme useimmalla pihalla havaittua lajia olivat talitiainen (99,7 %), sinitiainen (85 %) ja harakka (67 %). Kolme runsaslukuisinta lajia olivat talitiainen 75&nbsp;000, keltasirkku 70&nbsp;000 ja urpiainen 62&nbsp;000 yksilöä. Venäjältä kotoisin oleva valkopäätiainen oli tapahtumassa havaituista linnuista harvinaisin. Tapahtuman suojelijana toimi pääministeri Matti Vanhanen.

### 2008

Vuoden 2008 Pihabongauksessa yli 12&nbsp;000 ihmistä tarkkaili lintuja 8&nbsp;500 pihalla. Yhteensä lintuja nähtiin 380&nbsp;000 yksilöä ja lajeja 92. Asukasmäärään suhteutettuna eniten pihabongaajia oli Lapissa sekä Kuusamossa. Yhdellä pihalla nähtiin keskinmäärin 7 lajia ja 45 yksilöä. Kolme useimmalla pihalla havaittua lajia olivat talitiainen (96 %), sinitiainen (82 %) ja harakka (68&nbsp;%). Kolme runsaslukuisinta lajia olivat talitiainen 74&nbsp;000, keltasirkku 61&nbsp;000 ja viherpeippo 51&nbsp;500 yksilöä. Harvinaisimmat lajit olivat mustakaularastas Kotkassa ja töyhtökiuru Inarissa. Pihabongauksen suojelija toimi pääministeri Matti Vanhanen ja pääyhteistyökumppanina VPG Finland Oy.

### 2009

Vuoden 2009 Pihabongaukseen osallistui lähes 15&nbsp;000 ihmistä, noin 10&nbsp;000 pihalla. Lintuja havaittiin yhteensä lähes puoli miljoonaa yksilöä ja sata lajia. Keskimäärin yhdeltä pihalta havaittiin 8 lajia ja 50 yksilöä. Kolme useimmalla pihalla havaittua lajia olivat talitiainen (96&nbsp;%), sinitiainen (81 %) ja harakka (65&nbsp;%). Runsaslukuisimmat lajit olivat talitiainen 81&nbsp;200, keltasirkku 80&nbsp;500 ja viherpeippo 51&nbsp;400. Harvinaisin laji oli Kuhmossa havaittu idänturturikyyhky. Eniten osallistujia oli pääkaupunkiseudulta (1217) ja Varsinais-Suomesta (913). Väestömäärään suhteutettuna eniten osallistuttiin taas Lapista, Kainuusta ja Kuusamosta. Tapahtuman suojelijana toimi tasavallan presidentti Tarja Halonen ja pääyhteistyökumppanina Lintuvaruste Oy.

### 2010

Vuoden 2010 Pihabongaukseen osallistui yli 15&nbsp;000 ihmistä, reilulla 10&nbsp;000 pihalla. Lintuja havaittiin 416&nbsp;316 yksilöä, ja lajeja 98. Keskimäärin yhdeltä pihalta havaittiin 7 lajia ja 46 yksilöä. Yleisimmät lajit olivat edellisvuosien tapaan talitiainen (97&nbsp;% pihoista), sinitiainen (83 %) ja harakka (68 %). Runsaslukuisimmat lajit olivat keltasirkku 97&nbsp;200, talitiainen 80&nbsp;900 ja sinitiainen 46&nbsp;500. Harvinaisuuksia ei tapahtumassa havaittu, ja ankara talvi oli verottanut joidenkin lajien kantoja: Muun muassa puukiipijöitä, hippiäisiä ja peippoja havaittiin selvästi viimevuotista vähemmän. Toisaalta isolepinkäisiä ja varpuspöllöjä havaittiin runsaasti enemmän kuin aikaisempina vuosina. Ne ovat siirtynet pihojen ja ruokintojen pikkulinturavintoon paksun lumipeitteen ja etelän myyräkadon takia. Tapahtuman suojelijana toimi tasavallan presidentti Tarja Halonen ja pääyhteistyökumppaneina Eläinruokatehdas Lemmikki Oy, Weilin+Göös ja Suomen Lintuvaruste Oy.

## Pihabongaus ulkomailla

Pihabongaus on lähtöisin Isosta-Britanniasta, missä BirdLife Internationalin maayhdistys Royal Society for the Protection of Birds on yli 25 vuoden ajan järjestänyt Big Garden Birdwatch -tapahtumaa, johon osallistuu vuosittain yli 400&nbsp;000 ihmistä. Säännöllisyyden ja suuren osallistujamäärän ansiosta tapahtuman avulla on saatu myös hyödyllistä tietoa monien lintulajien kannanvaihteluista. Pihabongaus tapahtuma järjestetään myös ainakin Ruotsissa, Norjassa ja Tanskassa.

## Lähteet

## Aiheesta muualla
* www.pihabongaus.fi
*